Ziņa presei 10.07.2024

**Jūlijā, atvaļinājumu mēnesī aicina Latvijas lauki!**

*Latvijas Lauku tūrisma asociācija "Lauku ceļotājs" aicina visus ceļotājus un dabas mīļotājus izmantot šo vasaru, lai izbaudītu plašo piedāvājumu Latvijas laukos. Vasara ir īstais laiks doties uz laukiem gan atvaļinājumā, gan īsās nedēļas nogales brīvdienās, jo kvalitatīvu atpūtas vietu netrūkst.*

**Atpūtas vietas – plašā izvēlē arī jūlijā**

Atpūtas vietu klāsts ir kļuvis ļoti plašs, tādēļ brīvas vietas joprojām ir pieejamas arī jūlijā un nedēļas nogalēs. Var izvēlēties, piemēram, naktsmītni ar ēdināšanas pakalpojumu, kur nav jāgatavo pašiem, bet saimnieki ceļ galdā gan pašu audzēto, gan vietējo zemnieku produkciju. Tikpat labi var noīrēt naktsmītni ar ērtu virtuvi, brīvdienas baudot pašpietiekami un privāti. Viesi novērtē namiņus, kuros ir plašs virtuves ekipējuma klāsts, arī garšvielas, lai gatavošana brīvdienās nebūtu sarežģītāka kā ikdienā. No dizaina viesnīcām līdz kempingiem un glempingiem, atpūtas vietas atbilst dažādiem dzīvesstiliem, prasībām un budžetiem.

**Izcila Latvijas vasara**

Šajā vasarā var piedzīvot trīs gadalaikus trīs dienās ar mainīgiem dabas apstākļiem. Papildus atvaļinājumam, ir vērts “izskriet” uz laukiem nedēļas nogalē arī īsās brīvdienās, lai baudītu vasaras ritējumu un mainīgo ainavu – ziedošas pļavas, negaisa skatus pie jūras, pirmās gailenes mežos. Ģimenes visbiežāk izvēlas atpūtas vietas, kurās var apvienot makšķerēšanu, ūdenspriekus bērniem, ogošanu un sēņošanu tā, lai ir interesanti visiem. Pat īsa atpūta laukos sniedz dabas enerģiju nākamajai darba nedēļai.

**Labākas cenas - rezervējot bez starpniekiem**

Rezervējot tieši pie saimniekiem, cenas bieži vien būs labākas nekā starptautiskajās rezervēšanas platformās. Daudzi mūsu saimnieki jau ir atteikušies no Booking.com un citām ārvalstu platformām patreizējās likumdošanas dēļ, gaidam izmaiņas vēl šoruden. Kamēr tās nav veiktas, visprecīzāko informāciju par brīvajiem datumiem un cenām var iegūt, sazinoties tieši ar saimniekiem.

**Cenu dinamika**

Kvalitatīvu brīvdienu piedāvājumu var atrast dažādām budžeta iespējām. Cenas šovasar mainās atkarībā no pieprasījuma intensitātes, līdzīgi kā aviobiļetēm. Ja apkārtnē notiek kāds pasākums, naktsmītņu cenas mēdz augt, turpretī klusākā laikā iespējams “noķert” neticami labas cenas. Ja iepatikusies kāda konkrēta atpūtas vieta, jāseko līdzi, jo cenas var mainīties dažādos virzienos. Cenu atšķirības būs gan vienai naktij, gan ilgākai palikšanai vai lielākam atpūtnieku skaitam.

**Viesmīlība un personiska uzmanība**

Saimnieki novēro, ka lielākā daļa viesu vēlas servisu, personisku attieksmi, uzmanību. Atšķirībā no anonīmajām sistēmām, kur naktsmītnes atslēga tiek atstāta kastītē, mūsu saimnieki sagaidīs Jūs personīgi, nodrošinot viesmīlīgu uzņemšanu. Viņiem varēsiet pajautāt par praktiskām lietām naktsmītnes lietošanā un drošībā, ja būs nepieciešams - arī lūgt kādu nelielu papildus pakalpojumu jūsu ērtībām. It īpaši vietās, kur nav daudz publisko izklaides objektu vai ēstuvju, viesi novērtē vakariņas un iekurinātu pirtiņu, kas gaida naktsmītnē. Tāpat svarīgas ir brokastis un ieteikumi, kurp vēl doties apkaimē, lai brīvdienās būtu maksimāli daudz jaunu iespaidu.

**Pārbaudītas vērtības**

Vasaras atpūtai atrodiet brīnišķīgas vietas, izvēloties pārbaudītas vērtības – lauku tūrisma uzņēmēju asociācijas "Lauku ceļotājs" biedrus [www.celotajs.lv](http://www.celotajs.lv/) . Asociācija – tā ir lauku tūrisma uzņēmēju kopiena ar 30 gadus ilgām tradīcijām. Daļa saimnieku asociācijai pievienojušies jau no pirmās dienas, daudzus tūrisma uzņēmumus jau pārņēmuši saimnieku bērni, saglabājot labākās tradīcijas un gadiem koptu viesmīlību.

**Izklaides labai laika pavadīšanai**

Ja gribas ko aktīvāku par “vienkārši izslēgt telefonu un nedarīt neko”, tad te vien daži piemēri no visa lielā klāsta, kā labi pavadīt laiku brīvdienās laukos:

* Golfa treniņlaukums, āra trenažieru zāle, izbraucieni ar jahtu līdz Moricsalai Usmas ezerā. (usma.lv)
* Mājas vīna degustācijas – vīni no dārzā audzētiem augļiem un ogām. [Tēviņkalna Vīns – Vīna darītava (tevinumajasvins.lv)](https://tevinumajasvins.lv/).
* Ziedu SPA, masāžas, rituāls pāriem “Ziedēt Kopā”, rituāls sievietēm “Laiks Sev”. Visi rituāli ir individuāli. Lauku sēta “Lūķi”. (https://www.facebook.com/atputaluki/)
* Futbolgolfs, kanopolo - komandu spēle uz ūdens kajakos ar bumbu, laivu braucieni pa Lielo Juglu. Maizes cepšanas un keramikas darbnīcas. ([www.sauleskalns.lv](http://www.sauleskalns.lv/))
* Dabisko produktu ēdienkarte “Garšas Ceļojums pa Apkaimes Saimniecībām”. Skrundas muižas restorānā var baudīt ēdienus, kas gatavoti no apkaimes saimniecību produkcijas, apciemot šīs saimniecības, un iegādāties viņu ražojumus līdzņemšanai. ([www.skrundasmuiza.lv](http://Www.skrundasmuiza.lv/))
* Dzīvās mūzikas koncerti pļavas vidū, Daugavas krastā Jaunjelgavā caurspīdīgā kupolā. Piedāvājumā arī vakariņas. ([www.koncertkupols.lv](http://www.koncertkupols.lv/))
* Jūlijā sākas šitaki sēņu ražas sezona. Ekskursija ar degustāciju, šitaki sēņu ēdienu gatavošanas meistarklase. (garikas.lv)
* Velo izbraucieni kopā ar vides gidu. <https://piekuni.lv/aktivai-atputai/velo/>   
  Video: <https://www.madona.lv/turisms/ui/jaunumi?1375>
* Meksikas virtuves ēdieni no pašu audzētiem produktiem. [Ārpus laika (arpuslaika.lv)](https://arpuslaika.lv/)

**Pakojam 3 dienu somu brīvdienu ceļojumam Latvijā!**

Ja “nesēžas uz vietas”, bet gribas paceļot – tepat Latvijā ir, ko pieredzēt:

* **Mājas Kafejnīcu Dienas** šogad katru nedēļas nogali no 29. jūnija līdz 15. septembrim, ikreiz citā novadā, kopumā 40 galamērķos. Datumi nereti apvienoti ar citu svarīgu vietējo notikumu – kapu svētkiem. Vai nav gana labs iemesls dzimtas pasākumam un sen neredzētu radu satikšanai? Informācija: [www.majaskafejnicas.lv](http://www.majaskafejnicas.lv/) un <https://www.facebook.com/majaskafejnicudienas>
* **Sidra Ceļš.** Ābele aug ikviena latvieša lauku sētā un āboli mums garšo, tomēr sidra darīšanas tradīcija Latvijā ilgst vien kādu ceturtdaļgadsimtu. Nav brīnums, ka daudzi vēl nepazīst īsto, no 100% ābolu sulas darīto sidru – latviešu dzirkstošo svētku dzērienu. Tas var būt gan salds, gan sauss, gan bezalkoholisks. Aizbrauciet pie Latvijas sidrdariem, nogaršojiet lielisko dzērienu un klausieties stāstu par to, kā atrast savu formulu dzīvei laukos. [www.celotajs.lv/sidracels](https://www.celotajs.lv/lv/c/brand/ciderroute?34&lang=lv).
* **Jūrtaka un Mežtaka.** Marķēti un ar kartēm nodrošināti garās distances pārgājienu maršruti Baltijā. Gandrīz kā Baltijas Ceļš, tikai šoreiz – atpūtai, priekam un meditācijai. Gar jūras krastu vai cauri nacionālajiem parkiem, mežiem un pilsētu parkiem. Ikdienas attālums – vidēji 20km, iespējams saīsināt. Neskartas dabas posmi mijas ar piejūras kūrortpilsētu dzīvīgumu. Vietām ejams solo, kompānijā, ar maziem bērniem, mājdzīvniekiem. Ir, kur nakšņot un paēst. Atsevišķos posmos ieviesti vides pieejamības risinājumi cilvēkiem ratiņkrēslos vai cita veida ierobežojumiem. [www.baltictrails.eu](http://www.baltictrails.eu/)
* **Militārā mantojuma tūrisms.** Šodien nevienam nav ilūziju par kara romantiku, lai to apjūsmotu. Bet - kā tad īsti tas notika, ka mums tagad ir sava valsts, kurā runājam savā valodā, veidojam savu uzņēmējdarbību, esam īpašnieki savai zemei? “Stipri vakar – brīvi šodien”. Tā ir devīze, ar kuru aicinām iepazīt Latvijas valsts tapšanas un pastāvēšanas stāstu vairāk kā 300 vietās – cīņu laukos, pazemes bunkuros, muzejos, ekspozīcijās. [www.militaryheritagetourism.info](http://www.militaryheritagetourism.info/)
* **Dabas tūrisms.** Šogad esam iekļuvuši “modes trendā” ar dabas tūrismu. Mūsu piedāvājumu ir pamanījis pasaulē populārais tūrisma ceļvedis Lonely Planet, arī britu tūroperatori, kuri šovasar apciemoja Latviju iepazīšanās braucienā, jūtas pārliecināti pārdot ceļojumus uz Latviju saviem klientiem. Dabas tūrisms nenozīmē nakšņot teltī un cīnīties ar odiem. Ir varianti – dabas SPA un meditācijas retrīti jūras krastā, lāču vērošana no droša slēpņa, Gatavo Dabā meistarklases no dabas veltēm un Meža Restorāns, pļavu pastaigas ar dabas gidu, iepazīstot augus, dabas foto un video brīvdienas, putnu vērošana, un protams, arī ekstrēmi izaicinājumi ar pārgājieniem un nometnēm dabā. Dabas tūrisma uzņēmēji gādā par servisu un drošību. [Baltic Nature Tours (balticnaturetourism.com)](https://balticnaturetourism.com/en)

Šovasar aicinām ikvienu izpētīt mūsu pašu zemi. Latvijas laukos ir tik daudz piedzīvojumu un skaistuma - ceļojiet pa Latviju un izbaudiet visus tās dārgumus! Sekojiet aktualitātēm <https://www.facebook.com/Laukucelotajs>

Ar cieņu,  
Latvijas Lauku tūrisma asociācija “Lauku ceļotājs”

*Par biedrību „Lauku ceļotājs”: Biedrība „Lauku ceļotājs” ir vecākā un spēcīgākā lauku tūrisma organizācija Latvijā, dibināta 1993. gadā. Biedrības mērķis ir lauku tūrisma attīstība Latvijā kopējā lauku ekonomikas kontekstā, sadarbojoties ar lauksaimniecības, pašvaldību, dabas aizsardzības un citām nozarēm. „Lauku ceļotājs” pārstāv savu biedru intereses, iesaistās uzņēmējiem labvēlīgas politikas veidošanā, kalpo kā profesionālas informācijas forums un mārketinga platforma. „Lauku ceļotāja” biedri ir lauku tūrisma, lauksaimniecības, amatniecības uzņēmēji visos Latvijas novados.*